Document ID: 32005D0665

KOMISIJAS LĒMUMS
(2005. gada 19. septembris),
ar ko groza 2003. gada Pievienošanās akta X pielikuma A papildinājumu attiecībā uz dažiem Ungārijas gaļas nozares uzņēmumiem
(izziņots ar dokumenta numuru K(2005) 3450)
(Dokuments attiecas uz EEZ)
(2005/665/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā X pielikuma 5. nodaļas B iedaļas d) punktu,
tā kā:
(1)
2003. gada Pievienošanās akta X pielikuma 5. nodaļas B iedaļas a) punktā noteikts, ka strukturālās prasības, kas paredzētas I pielikumā Padomes 1964. gada 26. jūnija Direktīvai 64/433/EEK par veselības nosacījumiem svaigas gaļas ražošanai un tirdzniecībai (1), saskaņā ar dažiem nosacījumiem līdz 2006. gada 31. decembrim nav jāpiemēro Ungārijas uzņēmumiem, kuri uzskaitīti Pievienošanās akta X pielikuma A papildinājumā (2).
(2)
2003. gada Pievienošanās akta X pielikuma A papildinājums ir grozīts ar Komisijas Lēmumu 2004/462/EK (3) un 2004/472/EK (4).
(3)
Saskaņā ar Ungārijas kompetentās iestādes oficiālu paziņojumu daži uzņēmumi gaļas nozarē ir pabeiguši pārkārtošanās procesu un tagad pilnībā atbilst Kopienas tiesību aktiem. Daži uzņēmumi ir pārtraukuši savu darbību. Tādēļ minētie uzņēmumi jāsvītro no to uzņēmumu saraksta, kuriem noteikts pārejas posms.
(4)
Divu gaļas uzņēmumu statusu un to pārklasificēšanu par mazjaudas uzņēmumiem vēl aizvien apspriež ar Ungārijas kompetento iestādi. Lai precizētu šo situāciju, ir jāparedz īss papildu laiks.
(5)
Turklāt ierobežots skaits uzņēmumu ir daudz paveikuši, lai panāktu atbilstību Kopienas tiesību aktos noteiktajām strukturālajām prasībām. Tomēr šie uzņēmumi ārkārtēju tehnisku ierobežojumu dēļ nespēs pabeigt pārkārtošanās procesu noteiktajā termiņā. Tādēļ ir pamatoti pagarināt tiem minēto termiņu, lai pabeigtu pārkārtošanās procesu.
(6)
Tādēļ attiecīgi jāgroza 2003. gada Pievienošanās akta X pielikuma A papildinājums. Skaidrības labad tas ir jāaizstāj.
(7)
Pastāvīgā pārtikas aprites un dzīvnieku veselības komiteja ir informēta par šajā lēmumā paredzētajiem pasākumiem,
IR PIEŅĒMUSI ŠO LĒMUMU.
1. pants
2003. gada Pievienošanās akta X pielikuma A papildinājumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2005. gada 19. septembrī

Labels: 17
7
0
18
15